 JUSTUS OCHIENG na RUHDIE OUDIA KIONGOZI wa Azimio la Umoja-One Kenya Raila Odinga anaonekana kubuni mikakati mipya ya kupambana na serikali ya Kenya Kwanza, tofauti na awali alipokuwa akiitisha maandamano. Kinara huyo wa upinzani anaonekana kuacha maandamano barabarani huku akiendeleza upinzani wake dhidi ya serikali ya Rais William Ruto. Duru ndani ya mrengo wa Bw Raila zinasema kuwa ingawa kiongozi huyo wa chama cha ODM anashikilia kuwa Kifungu cha 37 cha katiba kinaruhusu maandamano, serikali ya Dkt Ruto ilitumia maandamano hayo “kuwapiga risasi kiholela na kuwaua waandamanaji wasio na hatia. “Jumapili iliyopita, Bw Raila alimshutumu Rais Ruto kwa kuwaelekeza polisi kuwapiga risasi waandamanaji wakati wa maandamano ya Azimio. “Huu sio mwisho. Tutaendelea kupigania haki za Wakenya. Tulikuwa na maandamano ya amani lakini polisi walitumia nguvu kupita kiasi,” Bw Raila alisema. Mnamo Jumatatu, alimshutumu Rais Ruto kwa kuwaelekeza polisi kuwapiga risasi waandamanaji wakati wa maandamano ya Azimio, akisema kwamba upinzani umeishtaki serikali katika Mahakama ya Kimataifa ya Uhalifu jijini The Hague, Uholanzi kwa uhalifu dhidi ya binadamu. “Waliwapiga watu wetu na kuwaua wengine wakati wa maandamano ambayo ni haki yetu ya kimsingi. Tumefungua kesi dhidi yao katika ICC, The Hague ambayo tunafuatilia. Pia tumesema tulisimamisha maandamano ili kutoa nafasi ya mazungumzo wala si kwa sababu tunamuogopa yeyote,” akasema Bw Raila. Aliongeza: “Jumatano (leo) na Alhamisi (kesho), nitafanya mikutano muhimu na baadaye nitawapa njia ya kusonga mbele.”Jana, Taifa Leo iliarifiwa kwamba Bw Raila sasa anabadilisha mbinu katika kukabiliana na serikali ya Kenya Kwanza. “Maandamano ya barabarani yanatabirika, ni ya kawaida na yanaleta migawanyiko,” mmoja wa walio karibu wa Bw Raila alisema.Katika mpango wake, Bw Raila anataka kujiondoa kwenye maandamano na kufichua kashfa za ufisadi na kupinga serikali kupitia mahakama za sheria. Tayari kiongozi huyo wa ODM ametoa onyo kwa kufichua sakata ya ununuzi wa bidhaa za petroli chini ya mkataba kati ya Serikali na Serikali (G-to-G) ambao Kenya inasema ilitia saini na Saudi Arabia. “Hakukuwa na G-to-G. Kenya haikutia saini kandarasi zozote na Saudi Arabia au UAE. Ni Wizara ya Kawi na Petroli pekee iliyotia saini mkataba na kampuni zinazomilikiwa na serikali katika Mashariki ya Kati,” alifichua. Aliongeza: “Kwa Ruto kuchagua kutambulisha mpango huo kama G-to-G inaashiria ufisadi katika mpango huu.” Bw Rail kupitia kwa mshauri wake wa kisheria Paul Mwangi pia ameiandikia Tume ya Maadili na Kupambana na Ufisadi (EACC), Mkaguzi Mkuu wa Hesabu na Mamlaka ya Kudhibiti Kawi na Petroli kuhusu suala hilo, akiomba uchunguzi kuhusu suala hilo. Katika mashambulizi yake mapya dhidi ya serikali, Bw Raila pia anatarajiwa “kuacha makabiliano ya moja kwa moja na Rais Ruto kuhusu gharama ya juu ya maisha na kumwachia yeye kushughulikia hali hiyo jinsi alivyoahidi kufanya.” Rais Ruto amekuwa akisema mara kwa mara kwamba ana mpango wa kukabiliana na kupanda kwa bei za bidhaa za kimsingi nchini na kuleta utulivu wa uchumi wa nchi. Jana, wandani wa Bw Odinga walifichua kwamba kuanzia sasa watamruhusu rais “kushughulikia makosa yake,” lakini wataendelea kutoa suluhu zinazowezekana ili kurahisisha maisha kwa Wakenya wa kawaida. “Tunamwachia Ruto gharama ya maisha ashughulikie jinsi alivyodai. Na kutakuwa na shida ikiwa hawatatoa pesa kamili za masomo kwa shule mnamo Januari, ” duru ndani ya Azimio ziliambia Taifa Leo. Bw Odinga anatazama korti kulazimisha serikali kutupilia mbali baadhi ya sera zake ili kurahisisha maisha ya Wakenya wa kawaida. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  